|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 09.07.2025 | nr 27 | |
| **Ravikindlustusega hõlmamata isikule osutatavate tervishoiuteenuste loetelu** |  |

Määrus kehtestatakse tervishoiuteenuste korraldamise seaduse § 61 lõike 3 alusel.

**§ 1. Määruse reguleerimisala**

Määrusega kehtestatakse selliste rahvastiku tervise kaitseks osutatavate tervishoiuteenuste loetelu, mida ravikindlustusega hõlmamata isikul on õigus saada ravikindlustuse seaduse § 30 lõike 1 alusel kehtestatud määruses sätestatud alustel, tingimustel ja korras.

**§ 2. Rahvastiku tervise kaitseks osutatavad tervishoiuteenused**

Ravikindlustusega hõlmamata isiku eest tasutakse tervishoiuteenuse osutajale Tervisekassa eelarvest järgmiste tervishoiuteenuste eest:

1) HIV-nakkuse testimine, välja arvatud anonüümne testimine;

2) HIV-positiivsete ambulatoorsete infektsioonhaiguste teenused, välja arvatud teenusega seotud juhtumikorraldus;

3) tuberkuloosihaige ravi, välja arvatud tuberkuloosiravi konsiilium;

4) tuberkuloosikahtlase isiku või temaga kontaktis olnud isiku diagnostilised uuringud;

5) tubakast või nikotiinitootest loobumise nõustamine;

6) alkoholitarvitamise häire ennetus ja nõustamine;

7) alkoholitarvitamise häire ravi;

8) narkootilist või psühhotroopset ainet või alkoholi tarvitava psüühikahäirega isiku päevaravi;

9) 26 aasta vanuse ja noorema isiku reproduktiivtervisealane nõustamine ja seksuaalsel teel levivate haiguste ennetamine;

10) sõeluuringus osalemisega seotud tervishoiuteenused ja sõeluuringu tulemusena vajalikuks hinnatud tervishoiuteenused;

11) välismaalasele rahvusvahelise kaitse andmise seaduse tähenduses isiku tervisekontroll nakkushaiguste suhtes, kui tervisekontrolli ei rahastata muul õiguslikul alusel;

12) immuniseerimine nakkushaiguste ennetamise ja tõrje seaduse § 10 lõike 3 alusel kehtestatud immuniseerimiskava alusel.

**§ 3. Määruse kehtetuks tunnistamine**

Tervise- ja tööministri 17. detsembri 2018. a määrus nr 60 „Ravikindlustusega hõlmamata isikule osutatavate rahvatervise kaitsega seotud tervishoiuteenuste loetelu“ tunnistatakse kehtetuks alates 1. septembrist 2025. a.

**§ 4. Määruse jõustumine**

Määrus jõustub 1. septembril 2025. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler